


<p><strong>БИТОЛА</strong>&nbsp;– И покрај изречените опомени и казни од Министерство за култура, екс-директорката на Завод и Музеј Битола Мери Стојанова продолжува да прима повисока плата како кустос – советник, додека ОЈО Битола истражува дали е направено несовесно работење во службата, објави <a href="https://nezavisen.mk/celosna-rashomonijada-okolu-okolu-samounapreduvanjeto-na-eks-direktorkata-na-zavod-i-muzej-bitola/">https://nezavisen.mk</a></p>
<div class="40MqjGrA"><ins id="revive-0-4" data-revive-zoneid="154" data-revive-id="060fdb01f6430ec164d3519234aa4967" data-revive-seq="4" data-revive-loaded="1">
<div id="beacon_83226de091"></div>
</ins></div>
<p>Веќе две години заглавени во институционален лавиринт нема напредок околу случајот со самоунапредувањето на Стојанова. Ова е еден од ретките случаи кога државен функционер за време на директорување сам се унапредува на работното место кое е ставено во мирување.</p>
<p>Во моментов ОЈО Битола утврдува дали осомничената имала законски основ додека директорува и додека нејзиното работно место како виш-кустос мирува, да се самоунапреди. Стојанова беше на функција од јануари 2018 до септември 2024 година. Отогаш досега во Заводот се назначени два директори, Зоран Николовски и Маргарета Спасов која е на функција.</p>
<div class="p6o2fQ5I"><ins id="revive-0-5" data-revive-zoneid="156" data-revive-id="060fdb01f6430ec164d3519234aa4967" data-revive-seq="5" data-revive-loaded="1">
<div id="beacon_8cdc9291db"><img src="https://panel.ads.com.mk/www/delivery/lg.php?bannerid=0&amp;campaignid=0&amp;zoneid=156&amp;loc=https%3A%2F%2Fnezavisen.mk%2Fcelosna-rashomonijada-okolu-okolu-samounapreduvanjeto-na-eks-direktorkata-na-zavod-i-muzej-bitola%2F&amp;referer=https%3A%2F%2Fnezavisen.mk%2Fkategorija%2Fmakedonija%2F&amp;cb=8cdc9291db" alt="" width="0" height="0" /></div>
</ins>
<div id="nezavisen_intext2"></div>
</div>
<p>„Независен“ доби одговор од Министерство за култура и Министерство за финансии за случајот со самоунапредувањето.</p>
<p>Министерство за култура во писменото образложение тврди дека два пати извршило инспекциски надзор, исто толку изрекло опомени, па дури и една прекршочна глоба, но институцијата досега не презела ништо.</p>
<p>Првпат Министерството за култура во декември 2024 г. извршило вонреден инспекциски надзор во битолската институција по наредба на министерот за култура.</p>
<p>„Во однос на наводите од Барањето поднесено од Заводот за ‘можни неправилности во распоредувањето на претходната директорка, на работното место – кустос советник’, односно Решението од 14.9.2020 г., донесено од страна на Мери Стојанова (како тогашен директор на Заводот), за нејзиното распоредување на работно место, со повисокото звање – кустос советник (без согласност за обезбедени финансиски средства од надлежното Министерство за финансии). Во инспекциската постапка, на субјектот на надзорот му е издадено Решение со опомена од 27.12.2024 г., при што инспекциската мерка со цел отстранување на утврдените неправилности, е изречена согласно Законот за културата…“, се наведува во информацијата на Сабина Синан, главен инспектор за култура до „Независен“.</p>
<p>Неколку месеци подоцна, во пролетта 2025, извршен е контролен инспекциски надзор и „записнички е утврдено дека иако субјектот на надзорот постапил по издаденото Решение со опомена, се уште не беше отстранета неправилноста во врска со Решението за распоредување од септември 2020 г.“</p>
<p>Во август 2025 следи вториот инспекциски надзор, и пак е утврдено дека Заводот нема постапено по насоките на инспекцијата. Овој пат инспекциите изрекле и казни за институцијата – „дека во определениот рок ги нема преземено соодветните мерки и активности за отстранување на утврдената неправилност, поради што на сторителите на прекршокот им е предложена постапка за порамнување, со издавање на прекршочни платни налози со глоба, а воедно е издадено и ново Решение со наредба за отстранување на неправилноста (ноември 2025 г.)“, наведува Синан.</p>
<p>Министерството за финансии на прашања од „Независен“ објаснува дека надлежен буџетски корисник од прва линија е Министерството за култура, а исплатата на платите се врши врз основа на доставени податоци, за чии точност е одговорно самото раководство на институцијата.</p>
<p>„За точноста на податоците и нивна усогласеност со законските прописи одговорно е раководното лице на буџетскиот корисник. Конкретниот буџетски корисник, согласно Законот за буџетите, е единка од втора линија којашто се финансира преку соодветен&nbsp;&nbsp;буџетски корисник од прва линија. Надлежен буџетски корисник од прва линија во конкретниот случај е Министерството за култура и туризам“, наведуваат од Министерство за финансии.</p>
<p>Министерството за култура понатаму додава дека стекнатото стручно звање е основ за прераспоредување во повисоко работно место, под услов систематизацијата да е одобрена од Министерството за јавна администрација и обезбедени финансиски средства од Министерството за финансии.</p>
<p>„Министерството за култура нема надлежност во постапките за донесување на актите за систематизација, ниту во нивното спроведување.“</p>
<p>Од Министерството наведуваат дека одговорни за постапките на установата се директорот и Управниот одбор.</p>
<p>Всушност ваквата поделена одговорност меѓу институциите дополнително го комплицира случајот: Министерство за култура – врши инспекциски надзор и утврдува неправилности, но нема надлежност да одлучува за систематизацијата на работните места.&nbsp; Министерство за финансии – врши исплата на плати врз основа на доставени податоци, не ја оценува законитоста на одлуките. Установата (директор и УО) – можат да ја поништат спорната одлука.</p>
<p>Раководството на Завод и Музеј Битола засега чека исход од предистражната постапка на ОЈО Битола. За случајот побаравме одговор и од Државниот инспекторат за труд, надлежен во делот на работните односи, но не добивме одговор. Одговор нема ни од Државниот завод за ревизија.</p>
<p>Пет години по носењето на решението, СВР Битола почна истрага и лани во ноември излезе со кривична пријава за екс директорката, за „несовесно работење во службата“ спротивно на Законот за вработени во јавен сектор и Законот за работни односи.</p>
<p>Од ОЈО Битола потврдија дека во тек е предистражна постапка, се испитуваат лица и е преземаат други дејствија по што ќе биде донесена одлука.</p>
<p>&nbsp;</p>
<p>Анета Блажевска за&nbsp;<a href="https://nezavisen.mk/celosna-rashomonijada-okolu-okolu-samounapreduvanjeto-na-eks-direktorkata-na-zavod-i-muzej-bitola/">https://nezavisen.mk/celosna-rashomonijada-okolu-okolu-samounapreduvanjeto-na-eks-direktorkata-na-zavod-i-muzej-bitola/</a></p>