


<p>ОО на СДСМ Битола е пред избор на нов претседател, а кој ќе ја заземе челната позиција во Битола ќе зависи и од мислењето на консултираното членство, потврдува за АПЛА, генералниот секретар на СДСМ Александар Саша Димитриевиќ.</p>
<p>Одамна битолските социјалдемократи бараа(т) лидерот на општинската организација да се бира со предлагање и гласање од самото членство, а не тој да биде назначен од централата во Скопје. Сега прашање е дали ќе биде претседател на ОО на СДСМ Битола оној кој успеал најмногу да излобира поддршка од сопартијците и на каков начин ја стекнал довербата?&nbsp;</p>
<p>&nbsp;</p>
<p><span style="font-size: 14pt;"><strong>„Направени се сите интервјуа со кандидатите за претседател на општинските организации, вклучително и за Битола. Во моментов се прават консултации со членството. За брзо ќе биде донесена одлуката, потврдува за АПЛА, генералниот секретар на СДСМ Александар Саша Димитриевиќ.&nbsp;</strong></span></p>
<p><span style="font-size: 14pt;"><strong>&nbsp;</strong></span></p>
<p><img src="/images/FB_IMG_1769721141815.jpg" alt="FB IMG 1769721141815" width="2000" height="1331" /></p>
<p>&nbsp;</p>
<p>Во „игра“ се шесмина социјалдемократи од Битола:&nbsp;Зоран Стојчевски, поранешен советник во Советот на Општина Битола, вработен во АПРЗ; Јане Велкоски, кандидат за советник на последните локални избори вработен во приватна ИТ компанија; Борче Корлевски поранешен советник и вработен во РЕК "Битола"; Ѓорги Ѓоргиевски координатор на реон во партиската структура и вработен во РЕК "Битола"; Анета Сердарова поранешна портпаролка на ОО на СДСМ Битола, вработена во ЈКП Комуналец и Тома Бакулевски претседател на комисија за енергетика при СДСМ Битола, вработен во РЕК "Битола".</p>
<p>Во Битола веќе четири месеци општинската организација на СДСМ е без лидер откако доскорешниот, Методија Куновски си даде оставка, веднаш откако за член на Извршниот одбор беше избран Драган Крајовски.</p>
<p>Остана недоречено зошто Куновски толку побрза со оставката и зошто упати остри „стрели“ кон партијата потенцирајќи го токму делот на вреднување на индивидуата во партијата -</p>
<p>„Историјата нè учи дека партиите не ги губат изборите тогаш кога губат власт, туку тогаш кога ќе ја изгубат храброста да се погледнат себеси во очи.&nbsp;До некои подобри времиња во кои чо(в)екот ќе биде пред сѐ“, порача накрај Куновски во оставката.&nbsp;</p>
<p>Инаку конкурсот заврши на 2 април, а како се движат процесите кој ќе биде избран за претседател во Битола ќе се знае&nbsp; до крајот на април.&nbsp;</p>
<p>&nbsp;</p>
<p>&nbsp;А. Блажевска&nbsp;</p>