<p>АД ЕСМ денеска направи значаен чекор кон својата зелена и пазарно&nbsp;ориентирана трансформација, со потпишувањето на Договор за грант со&nbsp;Германската развојна банка КфВ. Овој Договор обезбедува 1,5 милиони&nbsp;евра техничка помош, финансирана од Европската Унија, наменета за&nbsp;зајакнување на внатрешните капацитети и забрзување на клучните&nbsp;активности за енергетска транзиција на компанијата.</p>
<p>-Грантот од Европската Унија, овозможен преку КфВ, претставува&nbsp;стратешки камен-темелник за нашата институционална трансформација кон&nbsp;сеопфатна, зелена и пазарно-ориентирана компанија. За ЕСМ ова е повеќе&nbsp;од премин кон обновливи извори на енергија, туку сериозна посветеност да&nbsp;станеме модерна и комерцијално конкурентна сила на европскиот&nbsp;енергетски пазар. Финансирањето ќе биде алатка за зајакнување на нашите&nbsp;внатрешни капацитети и корпоративно управување, преку финансирање на&nbsp;критични иницијативи за моделирање и стратешко планирање. Овој&nbsp;институционален фокус ја осигурува нашата оперативна одржливост, ја&nbsp;зајакнува енергетската безбедност на земјата и значително ги забрзува&nbsp;нашите напори за намалување на јаглеродниот отпечаток, изјави Лазо&nbsp;Узунчев, генерален директор на АД ЕСМ.&nbsp;<img src="/images/1000008360.jpg" alt="1000008360" width="2048" height="1277" /></p>
<p>По повод потпишувањето на Договорот, Штефан Худолин, Раководител на&nbsp;Одделот за соработка во Делегацијата на ЕУ во Северна Македонија изјави&nbsp;дека:</p>
<p>-Забрзувањето на зелената транзиција никогаш не било толку блиску и&nbsp;толку возможно. Со поддршката од Европската Унија и гаранциите на&nbsp;ЕФСР+ земјата ќе добие финансиски средства и технички насоки од&nbsp;нашите партнери во КфВ за да ја забрза трансформацијата и&nbsp;декарбонизацијата на енергетскиот сектор во Северна Македонија. Оваа&nbsp;заедничка акција има трансформативен ефект за преминување од јаглен на&nbsp;зелена енергија, но истовремено придонесува за создавање на стабилен&nbsp;енергетски сектор во многу нестабилен климатски и геополитички свет.</p>
<p>Амбасадорката на Сојузна Република Германија, Петра Дрекслер истакна&nbsp;дека во последните 20 години Германија ја поддржува енергетската&nbsp;транзиција на јавните енергетски објекти во Северна Македонија.</p>
<p>-Покрај&nbsp;финансискиот ангажман, развојната германска банка КфВ става на&nbsp;располагање и експертиза со техничко водство и управување.&nbsp;Декарбонизацијата е прашање на тимска работа, а Германија и КфВ се&nbsp;посветени на постојаната поддршка за Северна Македонија на овој пат.</p>
<p>-Енергетската транзиција бара подготвени енергетски компании кои ќе&nbsp;можат да се справат со предизвикувачките услови. Со овој проект, КфВ ќе&nbsp;ја поддржи трансформацијата на Електрани на Северна Македонија (ЕСМ),&nbsp;која ќе им овозможи подобро позиционирање и ќе им помогне да ја&nbsp;подобрат својата ефикасност и подготвеност за пазарот, истакна Пабло&nbsp;Обрадор, директор за Југоисточна Европа и Турција.</p>

