


<p>Поранешна директорка на „Завод и Музеј“ Битола, додека директирувала со институцијата од јануари 2018 до септември 2024 година, сама се унапредила од виш-кустос во кустос-советник. Ова е можеби еден од ретките осомничени случаи кога државен функционер за време на директорување сам се унапредува на работното место кои е ставено во мирување. Она што сега го утврдува ОЈО Битола е дали осомничената М.С. на возраст од 53 години, имала законски основ додека директорува и додека нејзиното работно место како виш-кустос мирува, да се самоунапреди. Спорно е и како без одобрение од Министерство за финансии самоунапредената екс директорка добива повисок коефициент на плата како советник-кустос.</p>
<p>„АПЛА“ испрати прашања до екс директорката и до овој момент не доби одговори во врска со случајот.&nbsp;</p>
<p>За оваа постапка на екс директорката прв алармирал Зоран Николовски откако ја наследил директорската позиција на „Завод и Музеј“ Битола, по осомничената екс директорка. Но, иако Николовски за самоунапредувањето на М.С информирал, како што вели три министерства, попусто, ситуацијата до денес е статус кво. „Завод и Музеј“ Битола од лани има нова директорка Маргарета Спасов, која доаѓа по Николовски, но осомничената поранешна директорка и натаму е советник-кустос и зема повисока плата.</p>
<p>Оваа „идеја“ за самоунапредување екс директорката ја реализирала во време на корона кризата, во септември 2020 година.</p>
<p>Осомничената беше кадар на СДСМ и со „Завод и Музеј“ Битола стана директорка од редот на вработените како етнолог виш-кустос. Откако ја разрешија во септември 2024 година, се врати на работа унапредна на позицијата советник-кустос. &nbsp;</p>
<p>&nbsp;</p>
<p>„АПЛА“ дојде до Решението за распределување на работното место на екс директорката (архивирано на 14 септември 2020 година), кое таа сама си го потпишала како директор:</p>
<p><strong>„Работникот (стои име и презиме на екс директорката) се распределува на работно место...кустос-советник... при НУ „Завод и Музеј“ Битола...на неопределено време со полно работно време...сметано од 01.07.2020 година. Ова решение стапува на сила на денот на донесувањето.“&nbsp;</strong></p>
<p>Во образложението на решението меѓудругото стои дека на крајот на декември 2019 година е склучен Колективен договор за културата и дека директорот на „Завод и Музеј“ Битола, по спроведената функционална анализа до Управниот одбор го доставил на разгледување Правилникот на систематизација на работните места од септември 2020 година.</p>
<p>Во решението стои дека и Управниот одбор дал согласност на одлуката и плус две министерства.</p>
<p><strong>„Управниот одбор го разгледа актот и даде согласност на истиот. За наведениот акт согласност е добиена и од Министерството за информатичко општетство и администрација и од Министерството за култура.“</strong></p>
<p>Во решението е наведено дека -„Директорот на „Завод и Музеј“ Битола одлучи како во диспозитивот на наведеното решение, а по потреба на установата, при тоа определувајќи го основот за определување и пресметување на плата согласно со донесениот правилник со кој е определено работното место на конкретниот работник во рамките на истото ниво, во согласнот со потребите на реорганизација, како и потребите за подобро користење на капацитетите и работните способности на работникот...“, и дадена е правна поука, ако работникот (во случајот осомничената) не е задоволна од решението што сама си го потпишала има право на приговор до Управниот одбор.</p>
<p>&nbsp;</p>
<p><img src="/images/%D0%9C%D1%83%D0%B7%D0%B5%D1%98_%D0%91%D0%B8%D1%82%D0%BE%D0%BB%D0%B0_-_%D1%84%D0%BE%D1%82%D0%BE_%D0%90.%D0%91%D0%BB%D0%B0%D0%B6%D0%B5%D0%B2%D1%81%D0%BA%D0%B0.jpg" alt="Музеј Битола фото А.Блажевска" width="2048" height="1536" /></p>
<p>&nbsp;</p>
<p>Пет години по носењето на решението, СВР Битола почна истрага и лани во ноември излезе со кривична пријава за екс директорката М.С. која се сомничи за „несовесно работење во службата“.</p>
<p><strong>„Пријавената, во својство на директор на Национална установа „Завод и Музеј“ Битола, спротивно на одредбите од Законот за вработени во јавен сектор и Законот за работни односи, несовесно постапила во вршењето на своите овластувања и должности на тој начин што извршила промена на Актот за систематизација на работните места, со што го укинала нејзиното работно место виш-кустос и за себе отворила ново работно место кустос-советник, кое што е едно ниво повисоко од претходното“, соопшти полицијата.&nbsp;</strong></p>
<p>&nbsp;</p>
<p>Од ОЈО Битола за „АПЛА“ потврдија дека работат на случајот со сослушување на сведоци.</p>
<p><strong>„Во тек е предистражна постапка, се испитуваат лица и се преземаат други дејствија по што ќе биде донесена јавнообвинителска одлука“,</strong> соопштија од ОЈО Битола за медиумот.</p>
<p>&nbsp;</p>
<p>Зоран Николовски, поранешен директор на „Завод и Музеј“ Битола кој во 2024 година дојде на функција по разрешувањето на М.С., во изјава за „АПЛА“ вели дека од колегите разбрал на самоунапредувањето и веднаш реагирал до институциите.</p>
<p><strong>„Не знаев дека поранешната директорка се самоунапредела, дознав по допрен глас од колегите. Кога јас дојдов на функција таа земаше плата како советник-кустос. Факт е дека со решението што го потпишала таа го укинала работното место виш-кустос и се назначила за советник-кустос. Веднаш пријавив до Министерство за култура ми вратија дека се ненадлежни за случајот, Министерството за финансии воопшто не ми одговори, додека&nbsp; Министерството за информатичко општетство и администрација ми побара нова функционална анализа и систематизација. За тоа беше потребно време од неколку месеци, се зафатив со работа со обезбедување на документи и докази, но за нецела година ме сменија од функција, не ми го продолжија мандатот,“ ни изјави Николовски.&nbsp;</strong></p>
<p>&nbsp;</p>
<p>Актуелната директорка на „Завод и Музеј“ Битола, Маргарета Спасов во телефонски разговор за „АПЛА“ вети одговор за случајот, но се предомисли и го упати медиумот кај правниот застапник на институцијата.&nbsp;</p>
<p><strong>„Точно е дека поранешната директорка за време на своето директорување од тогашниот министер за култура доби назив кустос-советник. Претходно имала понизок ранг виш-кустос. Го добива новото звање и веднаш го отвора во систематизација тоа работно место, но не се префрла бидејќи нормално е директор. По доаѓањето на новиот ве-де директор Зоран Николовски тој ја распоредува екс директорката согласно актот на систематизација на повисоко звање, дадено од министерот за култура“, потврдува правниот застапник и наведува дека во случајот –„се јавува законска пречка, за да и' се одобри платата требало три министерства да дадат ‘зелено’ светло: Министерството за култура, Министерството за финансии и Министерството за информатичко општество.“</strong></p>
<p>Но, одобрение од Министерството за финансии нема ни ден денес.</p>
<p>„Ве-де директорот Николовски се јавува во две министерства, за култура и за информатичко општество, со исклучок на Министерството за финансии. Направи пропуст, не се обрати до финансии и токму во таа насока направен е инспекциски надзор во установата од надлежниот инспекторат и дадени се напатствија да го отстрани овој проблем. Односно „Завод и Музеј“ Битола да се обрати до Министерство за финансии за да се одобрат средства за кои веќе поранешната директорка зема плата,“ вели правниот застапник и накрај додава –„Во оваа насока установата се обрати до Министерство за финансии – дали се одобрени средства или не, со што ние како установа би ја вратиле од советник-кустос на виш-кустос. Нормално ако ја вратиме на старото работно место со тоа ќе и се намали и платата,“ вели правниот застапник, отворајќи го прашањето дали можеби во тој случај институцијата „Завод и Музеј“ Битола ќе се доведе до ситуација да биде тужена од екс директорката? &nbsp;</p>
<p>По сето ова очигледно е дека „Завод и Музеј“ Битола се наоѓа во правен лавиринт поради спорното решение за самоунапредување на претходната директорка додека работното место и мирувало, документ кој требало да се донесе по претходно добиена согласност од Министерство за финансии. Спротиставените изјави ја покажуваат несигурноста околу процедурите и одговорностите во овој случај. Во ситуација кога нема согласност од Министерството за финансии и не е јасно кој формално има ингеренции за поништување на документот – случајот тапка во место додека се чека одлука на ОЈО Битола.&nbsp;</p>
<p>&nbsp;</p>
<p>Текст и фото Анета Блажевска</p>
<p>&nbsp;</p>
<p>&nbsp;</p>
<p>&nbsp;</p>